שר האוצר, יובל שטייניץ, חש הלילה (רביעי) ברע בביתו שבאזור ירושלים, ופונה לבית החולים הדסה עין כרם לצורך בדיקות נוספות. הבוקר חל שיפור במצבו של השר. מבית החולים נמסר כי השר סובל מתשישות ועבר בדיקות וכי מצבו כעת טוב. בהמשך היום יחליט הצוות הרפואי מתי לשחררו.
השר אושפז שעות אחדות לפני דיון החירום שתוכנן להבוקר בלשכת ראש הממשלה, בנימין נתניהו. זאת במאמץ לבלום שביתה כללית במשק על רקע התייקרויות המחירים. עדיין לא ברור אם תתקיים הבוקר כמתוכנן הפגישה בין ראש הממשלה נתניהו לראשי המאבק בהתייקרויות במשק, בה אמור שטייניץ לקחת חלק.
ראש הממשלה נתניהו אמור היה להיפגש היום עם יושב ראש ההסתדרות, עופר עיני, יושב ראש מרכז השלטון המקומי, שלמה בוחבוט, ויושב ראש התאחדות התעשיינים, שרגא ברוש. יחד עם שר האוצר, הם היו אמורים למצוא פתרון להעלאת מחירי הלחם, תעריפי המיים והמס על הדלק. כאמור לנוכח הנסיבות, עדיין לא ברור אם ומתי תתקיים הפגישה.
לפי פרשנים יוזם הפגישה נתניהו, הוא גם שר העל הכלכלי, לכן לפחות באופן רשמי הוא יכול להחליף את השר האוצר במקרה שזה יזדקק להמשך הבדיקות והמעקב הרפואי. מההודעה שפרסם משרד האוצר לפנות בוקר, שטייניץ יאלץ ככל הנראה לנוח בביתו, ויעברו ככל הנראה עוד כמה ימים עד שיוכל לשוב לפעילות סדירה. לכן, יש להניח שגם אם הפגישה תתקיים הבוקר הוא יעדר ממנה.
קשה להאמין שראש הממשלה יוכל להחליט על גל ההתייקרויות לבד, בלי התייעצות עם שר האוצר, אך יכול להיות שהוא יסתפק בשיחת טלפון איתו. בימים האחרונים התקיימה סדרת דיונים, בין היתר בהשתתפות גורמים מקצועיים בבנק ישראל וכנראה שהלחץ נתן את אותותיו בשר האוצר שעבד תחת לחץ, תחת ביקורת מכל עברי הקשת הפוליטית כולל ממפלגתו שלו וכנראה שהוא יזדקק לימי המנוחה.
אמש קיימו נתניהו ושטייניץ פגישה, בניסיון למצוא פתרון למשבר. ההערכה היא שבעקבות הפגישה, הפתרון יהיה קיצוץ של בין שלושה לארבעה מיליארד שקלים במשרדי הממשלה כדי לפנות את המקורות התקציביים להוזלת מחירי הדלק. על כל פנים, עמדותיו של שר האוצר נשמעו והן ידועות גם לראש הממשלה, לכן ניתן יהיה כנראה לקיים את הדיון בכל זאת.
ראש הממשלה ושר האוצר נתונים בימים האחרונים ללחצים הולכים וגוברים נוכח התייקרות מוצרי היסוד. אתמול איים יושב ראש ההסתדרות כי יכריז על סכסוך עבודה ביום חמישי במחאה על עליית המחירים. עיני הודיע כי אם לא יימצא פיתרון ישבית את המשק כולו לקראת סוף החודש.